El regidor de Medi Ambient, Enric Ariño, aclarix el procediment de la bonificació de la taxa de reciclatge
08 de febrer 2018

![](/media/5hppwanh/91_c_arino_reciclaje.jpg)  
   

El regidor de Medi Ambient, Enric Ariño, ha aclarit la informació publicada recentment sobre les bonificacions al reciclatge i ha manifestat que en breu cada contribuent rebrà en casa una targeta que utilitzarà quan diposite qualsevol residu per a reciclar en l'ecoparc. En esta targeta s'acumularà la bonificació corresponent als residus que diposite i en acabar l'exercici se li abonarà. “**A dia de hui açò es fa incloent en una base de dades el DNI del contribuent i quan estiguen les targetes es fusionarà el bonificat fins eixe dia amb el que es diposite després**” ha aclarit el regidor.

D'esta manera quan estiguen tots els tràmits realitzats, els contribuents que hagen reciclat d'esta manera rebran un descompte en la taxa que paguen anualment per este concepte. “**El retard d'este procediment es deu al fet que les targetes han de tenir el logotip de la Unió Europea, ja que la subvenció ve d'esta institució**” ha explicat Ariño.

El regidor delegat ha aprofitat per a aclarir el procediment de reciclatge de residus orgànics, fet que també s'havia posat en dubte. “**La recollida selectiva de residus orgànics s'està fent de manera experimental en els barris Nord del Palancia i Sant Francesc de Borja mitjançant un campanya que explica als usuaris com han de fer la separació, a més d'en altres localitats amb les quals compartim el consorci i en grans consumidors, com ara els mercats municipals o els col·legis**”, ha explicat Ariño, qui ha dit que el que es qüestionava era el tractament dels residus orgànics que tenia després en la planta de reciclatge, al que ha aclarit que “**hi ha dos maneres de tractar els residus orgànics, però que de moment i segons els responsables de la planta, no es pot fer fins que no hi haja una quantitat suficient de residus per a optimitzar processos i que no repercutisca en el que costa la gestió de la planta i per tant en la taxa que paguem**”.

Paral·lelament al tractament dels residus del contenidor verd, la brossa del contenidor marró “**s'està tractant de manera més artesanal, amb un sistema de control de temperatura i introduint uns bacteris per a accelerar els processos de fermentació, per la qual cosa sí que s'està fent un tractament diferenciat de l'orgànic i que es farà en una escala més tecnificada quan arribe a un volum estimat d'unes 8.000 tones**”, segons ha explicat el regidor.​

*   [](http://www.facebook.com/sharer.php?u=https://aytosagunto.es/va/actualitat/el-regidor-de-medi-ambient-enric-arino-aclarix-el-procediment-de-la-bonificacio-de-la-taxa-de-reciclatge/ "Facebook")
*   [](http://twitter.com/share?url=https://aytosagunto.es/va/actualitat/el-regidor-de-medi-ambient-enric-arino-aclarix-el-procediment-de-la-bonificacio-de-la-taxa-de-reciclatge/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-regidor-de-medi-ambient-enric-arino-aclarix-el-procediment-de-la-bonificacio-de-la-taxa-de-reciclatge/ "Linked In")
*   [](mailto:?body=https://aytosagunto.es/va/actualitat/el-regidor-de-medi-ambient-enric-arino-aclarix-el-procediment-de-la-bonificacio-de-la-taxa-de-reciclatge/)